সেই সময় আরো অনেক তরুণ শিল্পকলা ও রুটি-রোজগারের খোঁজে বিদেশে পাড়ি জমিয়েছিলেন। সবাই যেতে চায় প্যারিস, তিনি কেন গেলেন জার্মানি, জানি না। প্রায় দেড় যুগ নাকি এক যুগ আগে জার্মানির তৎকালীন রাজধানী বনে মারুফের সঙ্গে দেখা। আমি একটু অবাক হই, বনে রাইনের তীরে তার ছিমছাম ফ্ল্যাট, কোলনে বিশাল স্টুডিও দেখে। আরো অবাক হই যে, বনের মতো শহরে ছবি এঁকেই তিনি জীবন নির্বাহ করছেন। মুক্তিযুদ্ধের সেই যে স্পিরিট হার-না-মানা, তা তখনো অটুট। মনে রাখতে হবে, এক বাঙালি তরুণ সহায়-সম্বলহীনভাবে জার্মানি পৌঁছে শুধু ছবি এঁকে প্রতিষ্ঠিত হচ্ছে। শুধু তাই নয়, একটি শিল্পকলার প্রতিষ্ঠানে অধ্যাপনাও করছেন। কোলনে তাঁর দুরকমের ছবিই দেখেছি। কিছু ফিগারেটিভ, কিছু দেশজ নিসর্গের ক্যানভাস, তারপর বিমূর্তায়নের ঝোঁক এবং সবশেষে শুধু অনুভব, বিমূর্ত। এর পরপরই ১৯৯৮ সালে শিল্পকলায় মারুফের এক বিশাল প্রদর্শনী হয়। বাংলাদেশ থেকে জার্মানি যাওয়ার পর এটিই ছিল দেশে তাঁর প্রথম প্রদর্শনী।